CELEX: 32017R0856
Language: hr
Date: 2017-05-18 00:00:00
Title: Provedbena uredba Komisije (EU) 2017/856 оd 18. svibnja 2017. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari fluroksipir (Tekst značajan za EGP. )

19.5.2017   
            
            
               HR
            
            
               Službeni list Europske unije
            
            
               L 128/14
            
         PROVEDBENA UREDBA KOMISIJE (EU) 2017/856
   оd 18. svibnja 2017.
   o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari fluroksipir
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 21. stavak 3. drugu mogućnost i članak 78. stavak 2.,
   budući da:
   
               (1)
            
            
               Provedbenom uredbom Komisije (EU) br. 736/2011 (2) fluroksipir je odobren kao aktivna tvar u skladu s Uredbom (EZ) br. 1107/2009 uz određene uvjete prema kojima predmetne države članice moraju osigurati da podnositelj zahtjeva na čiji je zahtjev fluroksipir odobren dostavi dodatne potvrdne informacije u pogledu šest točaka, od kojih se jedna odnosi na relevantnost nečistoća navedenih u tehničkim specifikacijama.
            
         
               (2)
            
            
               Kako bi zadovoljio zahtjeve u pogledu potvrdnih informacija, podnositelj zahtjeva dostavio je državi članici izvjestiteljici Irskoj dodatne informacije u roku predviđenom za njihovu dostavu, točnije 25. lipnja 2012. i 5. rujna 2013.
            
         
               (3)
            
            
               Irska je ocijenila dodatne informacije koje je dostavio podnositelj zahtjeva. Svoju je ocjenu u obliku dopune nacrtu izvješća o ocjeni 22. prosinca 2014. dostavila drugim državama članicama, Komisiji i Europskoj agenciji za sigurnost hrane (u daljnjem tekstu „Agencija”).
            
         
               (4)
            
            
               Agencija je 22. srpnja 2015. objavila tehničko izvješće (3) u kojem su sažeti rezultati tog savjetovanja o fluroksipiru.
            
         
               (5)
            
            
               Nacrt izvješća o ocjeni, dopunu i tehničko izvješće pregledale su države članice i Komisija u okviru Stalnog odbora za bilje, životinje, hranu i hranu za životinje te su ga finalizirale 23. ožujka 2017. u obliku izvješća Komisije o pregledu za fluroksipir.
            
         
               (6)
            
            
               Komisija je pozvala podnositelja zahtjeva da dostavi primjedbe o izvješću Komisije o pregledu za fluroksipir.
            
         
               (7)
            
            
               N-metil-2-pirolidon (NMP) je u skladu s Uredbom (EZ) br. 1272/2008 Europskog parlamenta i Vijeća (4) razvrstan kao reproduktivno toksična tvar kategorije 1.B. i ima opću graničnu vrijednost koncentracije od 0,3 %. Prisutnost NMP-a u tehničkom materijalu niža od 3 g/kg vrlo vjerojatno ne bi predstavljala nikakav rizik za potrošače. Stoga je Komisija zaključila da su dodatne dostavljene informacije pokazale da bi maksimalna razina toksikološki relevantne nečistoće NMP u tehničkom materijalu trebala biti niža od 3 g/kg (< 0,3 %).
            
         
               (8)
            
            
               Stoga bi u cilju osiguravanja visoke razine zaštite potrošača trebalo utvrditi maksimalnu razinu za tu nečistoću u aktivnoj tvari proizvedenoj za tržište.
            
         
               (9)
            
            
               Prilog Provedbenoj uredbi Komisije (EU) br. 540/2011 (5) trebalo bi stoga na odgovarajući način izmijeniti.
            
         
               (10)
            
            
               Državama članicama trebalo bi dati dovoljno vremena za izmjenu ili oduzimanje odobrenja za sredstva za zaštitu bilja koja sadržavaju fluroksipir.
            
         
               (11)
            
            
               U slučaju sredstava za zaštitu bilja koja sadržavaju fluroksipir, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije 8. rujna 2018.
            
         
               (12)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Prijelazne mjere
   U skladu s Uredbom (EZ) br. 1107/2009 države članice prema potrebi mijenjaju ili oduzimaju postojeća odobrenja za sredstva za zaštitu bilja koja sadržavaju fluroksipir kao aktivnu tvar najkasnije do 8. rujna 2017.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 8. rujna 2018.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. svibnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Provedbena uredba Komisije (EU) br. 736/2011 od 26. srpnja 2011. o odobravanju aktivne tvari fluroksipira u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011 (SL L 195, 27.7.2011., str. 37.).
   
      (3)  EFSA (Europska agencija za sigurnost hrane), 2015. Tehničko izvješće o rezultatima savjetovanja s državama članicama, podnositeljem zahtjeva i EFSA-om o ocjeni rizika od pesticida za fluroksipir uzimajući u obzir potvrdne podatke. EFSA, povezana publikacija 2015:EN-857. 43 str.
   
      (4)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).
   
      (5)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      PRILOG
      Stupac „Čistoća” retka 9., fluroksipir, dijela B Priloga Provedbenoj uredbi (EU) br. 540/2011 zamjenjuje se sljedećim:
      
         „≥ 950 g/kg (fluroksipir-meptil)
         Sljedeća proizvodna nečistoća toksikološki je značajna i ne smije prelaziti sljedeću razinu u tehničkom materijalu:
         N-metil-2-pirolidon (NMP) < 3 g/kg”
      
      Stupac „Posebne odredbe” retka 9., fluroksipir, dijela B Priloga Provedbenoj uredbi (EU) br. 540/2011 zamjenjuje se sljedećim:
      
         „DIO A
         Dopušten za uporabu samo kao herbicid.
         DIO B
         Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za fluroksipir, a posebno njegovi dodaci I. i II. u završnoj verziji donesenoj u Stalnom odboru za bilje, životinje, hranu i hranu za životinje 23. ožujka 2017.
         U toj cjelovitoj ocjeni države članice moraju obratiti posebnu pozornost na sljedeće:
         
                     —
                  
                  
                     moguće onečišćenje podzemnih voda metabolitom fluroksipir piridinolom, kad se aktivna tvar primjenjuje na područjima s alkalnim ili osjetljivim tlom ili nepovoljnim klimatskim uvjetima;
                  
               
                     —
                  
                  
                     rizik za vodene organizme.
                  
               Uvjeti za odobrenje prema potrebi uključuju mjere za smanjenje rizika.”